CELEX: 32016R1851
Language: hr
Date: 2016-06-14 00:00:00
Title: Delegirana uredba Komisije (EU) 2016/1851 оd 14. lipnja 2016. o donošenju programa ad hoc modula za godine 2019., 2020. i 2021., za anketu o radnoj snazi na uzorku kako je predviđeno Uredbom Vijeća (EZ) br. 577/98 (Tekst značajan za EGP)

20.10.2016   
            
            
               HR
            
            
               Službeni list Europske unije
            
            
               L 284/1
            
         DELEGIRANA UREDBA KOMISIJE (EU) 2016/1851
   оd 14. lipnja 2016.
   o donošenju programa ad hoc modula za godine 2019., 2020. i 2021., za anketu o radnoj snazi na uzorku kako je predviđeno Uredbom Vijeća (EZ) br. 577/98
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 577/98 od 9. ožujka 1998. o organizaciji ankete o radnoj snazi na uzorku u Zajednici (1), a posebno njezin članak 7.a stavak 4.,
   budući da:
   
               (1)
            
            
               U skladu s Uredbom (EZ) br. 577/98, potrebno je odrediti elemente programa ad hoc modula koji obuhvaća godine 2019., 2020. i 2021.
            
         
               (2)
            
            
               Za praćenje napretka u pogledu ostvarenja zajedničkih ciljeva strategije Europa 2020. potreban je sveobuhvatan i usporediv skup podataka o organizaciji rada i odredbama o radnom vremenu te detaljniji podaci o sudjelovanju na tržištu rada.
            
         
               (3)
            
            
               U kontekstu tekuće rasprave o fleksigurnosti (2) i s obzirom na izraženu potrebu za većom prilagodljivošću poduzeća i radnika u Europi, što je ključno pitanje istaknuto u europskoj strategiji zapošljavanja i smjernicama za zapošljavanje (3), potrebno je prikupiti podatke opsežnim europskim istraživanjem o opsegu primjene različitih oblika novih praksi u pogledu organizacije rada i odredbi o radnom vremenu te o iskustvima radnika s njima.
            
         
               (4)
            
            
               U svojoj Komunikaciji o strateškom okviru EU-a o zdravlju i sigurnosti na radu 2014. – 2020. (4) Komisija je naglasila važnost poboljšanja prikupljanja statističkih podataka o nesrećama i bolestima povezanima s poslom, profesionalnoj izloženosti te lošem zdravlju povezanom s poslom. Novim ad hoc modulom „nesreće na radu i drugi zdravstveni problemi povezani s radom” trebala bi se omogućiti usporedba podataka koje dostavljaju države članice u okviru projekta o europskim statističkim podacima o nesrećama na radu s položajem ljudi na tržištu rada te osigurati prikupljanje podataka o zdravstvenim problemima povezanima s radom. Isto tako, tim bi se modulom trebale pružiti informacije o profesionalnoj izloženosti čimbenicima rizika za fizičko zdravlje i mentalnu dobrobit.
            
         
               (5)
            
            
               U svojoj Komunikaciji „Europski migracijski program” (5) Komisija je potvrdila da postoji potreba razvijanja strukturnih mjera u području migracija. Trebalo bi promicati mjere za integraciju migranata, uključujući inicijative za poboljšanje jezičnih i stručnih vještina te za lakše priznavanje kvalifikacija i pristup tržištu rada. Isto tako, jedno od glavnih područja obuhvaćenih Preporukom Vijeća (EU) 2015/1184 (6) usmjereno je na uklanjanje prepreka za sudjelovanje na tržištu rada te smanjenje razlika u zapošljavanju za osobe u nepovoljnom položaju, uključujući razlike između građana Unije i građana trećih zemalja. U tom su kontekstu potrebni detaljni podaci o položaju migranata na tržištu rada kako bi se osigurali pouzdani dokazi kao temelj za donošenje odluka,
            
         DONIJELA JE OVU UREDBU:
   Članak 1.
   Donosi se program ad hoc modula za anketu o radnoj snazi na uzorku, za godine 2019., 2020. i 2021., kako je navedeno u Prilogu.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. lipnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 77, 14.3.1998., str. 3.
   
   
      (2)  Fleksigurnost je integrirana strategija za istodobno jačanje fleksibilnosti i sigurnosti na tržištu rada. Njezin je cilj uskladiti potrebu poslodavaca za fleksibilnom radnom snagom i potrebu radnika za sigurnošću, tako da radnici ne moraju prolaziti kroz razdoblja dugotrajne nezaposlenosti.
   
      (3)  Odluka Vijeća (EU) 2015/1848 od 5. listopada 2015. o smjernicama za politike zapošljavanja država članica za 2015. (SL L 268, 15.10.2015., str. 28.).
   
      (4)  COM(2014) 332 final, 6. lipnja 2014.
   
      (5)  COM(2015) 240 final, 13. svibnja 2015.
   
      (6)  Preporuka Vijeća (EU) 2015/1184 od 14. srpnja 2015. o općim smjernicama ekonomskih politika država članica i Europske unije (SL L 192, 18.7.2015., str. 27.).
   
      PRILOG
      
         ANKETA O RADNOJ SNAZI
      
      
         Višegodišnji program ad hoc modula 2019. – 2021.
      
      
         Organizacija rada i odredbe o radnom vremenu
      
      
         Referentno razdoblje: 2019.
      
         Podmoduli (područja za koje je potrebno omogućiti detaljnije informacije):
      
      
                   
               
               
                  Podmodul 1.: Fleksibilnost radnog vremena
                  
                     Cilj: pružiti više pojedinosti o načinima na koje radnici odlučuju o svojem radnom vremenu i odsutnosti, ali i o učestalosti situacija kada se od radnika zahtijeva promjena radnog vremena.
               
            
                   
               
               
                  Podmodul 2.: Metode rada
                  
                     Cilj: prikupiti informacije o vremenskim pritiscima, izravnom upravljanju i autonomiji u radnom okruženju.
               
            
                   
               
               
                  Podmodul 3.: Mjesto rada
                  
                     Cilj: pružiti više pojedinosti o mjestu rada i vremenu putovanja koje je potrebno za dolazak na posao i odlazak s njega.
               
            
         Nesreće na radu i drugi zdravstveni problemi povezani s radom
      
      
         Referentno razdoblje: 2020.
      
         Podmoduli (područja o kojima je potrebno omogućiti detaljnije informacije):
      
      
                   
               
               
                  Podmodul 1.: Nesreće na radu
                  
                     Cilj: utvrditi nesreće na radu koje za posljedicu imaju ozljede, njihovu vrstu i učinak u smislu izgubljenih radnih dana ili invaliditeta.
               
            
                   
               
               
                  Podmodul 2.: Zdravstveni problemi povezani s radom
                  
                     Cilj: utvrditi fizičke i psihičke zdravstvene probleme uzrokovane ili pogoršane radom, njihovu vrstu i učinak u smislu izgubljenih radnih dana ili invaliditeta.
               
            
                   
               
               
                  Podmodul 3.: Čimbenici rizika za fizičko zdravlje i/ili mentalnu dobrobit
                  
                     Cilj: analizirati jesu li su radnici izloženi čimbenicima rizika koji mogu utjecati na njihovo fizičko i/ili psihičko zdravlje.
               
            
         Položaj migranata i njihovih izravnih potomaka na tržištu rada
      
      
         Referentno razdoblje: 2021.
      
         Podmoduli (područja o kojima je potrebno omogućiti detaljnije informacije):
      
      
                   
               
               
                  Podmodul 1.: Popratne informacije
                  
                     Cilj: pružiti više pojedinosti o migrantima i njihovim izravnim potomcima (1), tj. o obrazovanju roditelja i glavnom razlogu migracije.
               
            
                   
               
               
                  Podmodul 2.: Znanje jezika
                  
                     Cilj: prikupiti informacije o subjektivnim jezičnim vještinama migranata.
               
            
                   
               
               
                  Podmodul 3.: Prepreke i potpora sudjelovanju na tržištu rada
                  
                     Cilj: prikupiti informacije o preprekama sudjelovanju na tržištu rada (npr. priznavanje kvalifikacija stečenih u inozemstvu ili prepreke povezane sa stranim podrijetlom) i o pojedinačnim pristupima pronalaženju posla.
               
            
         (1)  Migranti se ovdje definiraju kao osobe rođene u inozemstvu, a to mogu biti i državljani treće zemlje. Izravni potomci migranata definiraju se kao druga generacija useljenika, odnosno osobe rođene u tuzemstvu čiji je barem jedan od roditelja rođen u inozemstvu.